O υπουργός Αγροτικής Ανάπτυξης και Τροφίμων, βουλευτής ανατολικής Αττικής, Μάκης Βορίδης, προέβη σε δημόσια ανακοίνωση μετά τις αποκαλύψεις που έκανε η Jerusalem Post, σύμφωνα με την οποία το Ισραήλ δεν θα δεχθεί καμία συνεργασία με τον υπουργό λόγω "του αντισημιτικού του παρελθόντος".

ADVERTISING

Παράλληλα χθες, ο Γ.Γ. του Κεντρικού Ισραηλιτικού Συμβουλίου Βίκτωρ Ελιέζερ, μιλώντας στο ραδιόφωνο News 24/7 στους 88,6 στην εκπομπή του Σεραφείμ Κοτρώτσου, κάλεσε τον υπουργό να αποκηρύξει δημοσίως το αντισημιτικό παρελθόν του.

Ο κ. Βορίδης στην ανακοίνωσή του, αναφέρει μεταξύ άλλων πως έχει υπάρξει σε "πολιτικά κόμματα και οργανώσεις του εθνικιστικού χώρου και έχω συνυπάρξει πολιτικά με ανθρώπους που είχαν τέτοιες απαράδεκτες ιδέες" και προσθέτει πως, προς άρση αμφιβολιών, "αποκηρύσσω κάθε πράξη, παράλειψη ή ανοχή μου σε πράξη τρίτου που θα μπορούσε να εκληφθεί ως αντισημιτική ή νεοναζιστική".

Στη συνέχεια δηλώνει μεταξύ άλλων πως έχει ταχθεί εναντίον του αιτήματος της Παλαιστινιακής Αρχής να καταστεί μέλος της κοινοβουλευτικής συνέλευσης του ΟΑΣΕ, ενώ προσθέτει πως έχει ταχθεί και "υπέρ της μεταφοράς της Ελληνικής Πρεσβείας από το Τελ Αβίβ στην Ιερουσαλήμ" αλλά και πως έχει τοποθετηθεί εναντίον της καταδίκης του Ισραήλ για τα περιστατικά στη Γάζα.

Η ανακοίνωσή του:

"Ο Γενικός Γραμματέας του Κεντρικού Ισραηλιτικού Συμβουλίου κ. Βίκτωρ Ελιέζερ, σε συνέντευξη του σε ραδιοφωνικό σταθμό, με κάλεσε δημόσια να αποκηρύξω το αντισημιτικό παρελθόν μου. Ουδέποτε έχω υπάρξει αντισημίτης. Έχω όμως πολυετή πολιτική θητεία σε πολιτικά κόμματα και οργανώσεις του εθνικιστικού χώρου και έχω συνυπάρξει πολιτικά με ανθρώπους που είχαν τέτοιες απαράδεκτες ιδέες.

Προς άρση λοιπόν οποιασδήποτε αμφιβολίας, αποκηρύσσω κάθε πράξη, παράλειψη ή ανοχή μου σε πράξη τρίτου που θα μπορούσε να εκληφθεί ως αντισημιτική ή νεοναζιστική.

Επιπροσθέτως να γνωστοποιήσω στον κ. Ελιέζερ τα ακόλουθα, ελπίζοντας ότι θα κατευναστούν οι ανησυχίες που εξέφρασε:

1. Ως μέλος της κοινοβουλευτικής συνέλευσης του ΟΑΣΕ, σε συνεννόηση με τους συναδέλφους μου της Knesset, του Ισραηλινού Κοινοβουλίου, έχω τρεις διαδοχικές χρονιές εισηγηθεί την απόρριψη του αιτήματος της Παλαιστινιακής Αρχής να καταστεί μέλος της κοινοβουλευτικής συνέλευσης και αδιάστικτα και συστηματικά υποστηρίξει την καταδίκη του αντισημιτισμού. Οι Ισραηλινοί συνάδελφοί μου γνωρίζουν.

2. Έχω μιλήσει στο κοινοβούλιο εναντίον του λεγόμενου αντιρατσιστικού νόμου, αναγνωρίζοντας ως μόνο θετικό του σημείο την ποινικοποίηση της αρνήσεως του Ολοκαυτώματος (βλ. και σχετ. επιστολή μου στο ΚΙΣ από 7-6-2013)

3. Είμαι ο μόνος Έλληνας πολιτικός που έχει αρθρογραφήσει υπέρ της μεταφοράς της Ελληνικής Πρεσβείας από το Τελ Αβίβ στην Ιερουσαλήμ (βλ. Άρθρο μου στην Καθημερινή 5-3-2018).

4. Είμαι ο μόνος Έλληνας πολιτικός που υποστηρίζει τη σύναψη αμυντικής και όχι μόνο στρατηγικής συμμαχίας με το Ισραήλ (βλ. The press project «Κανόνες εμπλοκής απέναντι στην Τουρκία και στροφή στο Ισραήλ ζητά ο Βορίδης»).

5. Είμαι ο μόνος Έλληνας πολιτικός που έχει τοποθετηθεί εναντίον της καταδίκης του Ισραήλ για τα περιστατικά στη Γάζα (bankingnews.gr μετά από δηλώσεις μου στο ραδιόφωνο News 24/7, 2-4-2018).

Μετά ταύτα, ελπίζω οι όποιες ανησυχίες να έχουν διασκεδαστεί".

Αναλυτικότερα, θυμίζουμε πως ο Γ.Γ. του Κεντρικού Ισραηλιτικού Συμβουλίου Βίκτωρ Ελιέζερ μιλώντας την Παρασκευή στο ραδιόφωνο News 24/7 στους 88,6 δήλωσε πως εστάλησαν συγχαρητήριες επιστολές σε όλους τους υπουργούς της νέας κυβέρνησης, αλλά όχι στον Μάκη Βορίδη.

Μιλώντας στον Σεραφείμ Κοτρώτσο σημείωσε ότι "δεν μπορούμε να είμαστε ιδιαίτερα χαρούμενοι με την υπουργοποίηση του κ. Βορίδη, καθώς δεν έχει αποκηρύξει τις ναζιστικές ιδέες που είχε".

Μάλιστα συμπλήρωσε ότι "υπάρχει ένα σκοτεινό παρελθόν και τον καλούμε δημόσια να αποκηρύξει το αντισημιτικό παρελθόν του". Επισήμανε δε ότι ένα ναζιστικό κόμμα και οι ναζιστικές ιδέες δεν αφορούν μόνο το Ισραήλ αλλά όλο τον κόσμο.

Πρόσθεσε τέλος ότι "η κυβέρνηση του Ισραήλ έχει πολύ καλές σχέσεις με την κυβέρνηση Μητσοτάκη" και υπενθύμισε τη βράβευση της θείας του κ. Μητσοτάκη γιατί έσωσε Εβραίους στην Κρήτη αλλά και την αναγνώριση του κράτους από τον πατέρα του.